MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

Is iad na Seirbhísí Poiblí Fostaíochta (SPFanna) na príomhghníomhaireachtaí a chuireann beartais fostaíochta chun feidhme a éascaíonn lánpháirtiú cuardaitheoirí poist sa mhargadh saothair. Cé go bhfuil struchtúr éagsúil orthu ó thír go tír, cuidíonn gach SPF leis an soláthar a oiriúnú don éileamh sa mhargadh saothair trí sheirbhísí faisnéise, socrúcháin agus tacaíochta gníomhaí ar an leibhéal áitiúil, ar an leibhéal náisiúnta agus ar an leibhéal Eorpach. Is iad na SPFanna na príomhghníomhaithe i gcur chun feidhme beartas gníomhachtúcháin sna Ballstáit, agus tá ról tábhachtach acu maidir le haistriú daoine isteach sa mhargadh saothair agus lena lánpháirtiú ann a éascú. Déanann cáilíocht a seirbhísí difear d’éifeacht na mbeartas fostaíochta i measc na ndaoine. Dá bhrí sin, is príomhghníomhaithe iad na SPFanna sa chomhrac in aghaidh na dífhostaíochta san Eoraip agus maidir le tionscnaimh bheartais ábhartha de chuid an Aontais a chur chun feidhme go maith.

Is in 1997 a thosaigh an comhar idir SPFanna ar an leibhéal Eorpach, tráth a bhunaigh an Coimisiún grúpa comhairleach neamhfhoirmiúil ina raibh ceannairí na SPFanna (Líonra Eorpach Cheannairí na SPFanna). Ba é an aidhm a bhí leis an comhar, an chumarsáid agus an fhoghlaim fhrithpháirteach a chur chun cinn i measc na mballeagraíochtaí agus aiseolas a fháil ar thionscnaimh bheartais i dtaobh na fostaíochta.

Anuas air sin, in 2013, rinne an Coimisiún togra chun an comhar sin a chur ar bhonn foirmiúil chun tacú leis an nuálaíocht, leis an tagarmharcáil agus leis an bhfoghlaim fhrithpháirteach ar an leibhéal Eorpach. In 2014, le Cinneadh Uimh. 573/2014/AE ó Pharlaimint na hEorpa agus ón gComhairle maidir le comhar feabhsaithe idir na Seirbhísí Poiblí Fostaíochta, bunaíodh Líonra Eorpach na Seirbhísí Poiblí Fostaíochta (“an Líonra”) go dtí an 31 Nollaig 2020.

Tá sé d’aidhm ag an togra seo leanúint d’inniúlacht, d’éifeachtacht agus d’éifeachtúlacht na SPFanna a athneartú trí ardán a sholáthar lenar féidir a bhfeidhmíocht ar an leibhéal Eorpach a chur i gcomparáid le chéile, dea-chleachtais a shainaithint agus córas foghlama frithpháirtí a fhorbairt. Tá sé d’aidhm aige freisin níos mó deiseanna a thabhairt do na SPFanna cuidiú le beartais nuálacha bunaithe ar fhianaise a fhorbairt.

Ba cheart don Líonra a áirithiú go gcomhlánaíonn sé bearta arna ndéanamh mar chuid de Straitéis Fostaíochta na hEorpa de réir bhrí Theideal IX den Chonradh ar Fheidhmiú an Aontais Eorpaigh (CFAE), seachas cur in ionad na mbeart sin ná iad a dhúbailt, go háirithe na bearta sin de chuid an Choiste Fostaíochta (EMCO) agus a chuid uirlisí amhail an Creat Comhpháirteach Measúnaithe, mar aon leis an gClár Foghlama Frithpháirtí. Thairis sin, d’fhonn sineirgí a chur chun cinn, ba cheart don Choimisiún leanúint dá áirithiú go noibríonn Rúnaíocht an Líonra i ndlúthchomhar le Rúnaíocht EMCO.

Rinneadh meastóireacht chun léargas a thabhairt ar staid chur chun feidhme an Chinnidh roimhe agus ar na dúshláin agus na deiseanna gaolmhara maidir leis an Líonra a choimeád ar bun tar éis an 31 Nollaig 2020. Léirítear sa mheastóireacht gur éirigh le cur chun feidhme an Chinnidh, go háirithe i gcás an tionscnaimh tagarfhoghlama, rud a bhí go maith mar uirlis chomhroinnte de chuid an Aontais lenar cuireadh an inchomparáideacht, an fhoghlaim agus an aibíocht chun cinn i measc SPFanna an Aontais. Tátal eile a baineadh as an meastóireacht is ea gur éirigh leis an Líonra na cuspóirí a leagtar síos sa Chinneadh a chomhlíonadh go héifeachtach.

Is é is cuspóir, mar sin, don togra lena leasaítear Cinneadh Uimh. 573/2014/AE cur leis an éacht atá déanta ag an Líonra mar a léirítear i dtorthaí na meastóireachta sin agus, san am céanna, freastal ar riachtanais pháirtithe leasmhara an Líonra agus cur leis an tacaíocht láidir uathu chun go leanfar den chomhar luachmhar sin a chur chun feidhme tar éis 2020. Tá sé d’aidhm aige mar sin síneadh a chur le tréimhse bhunaithe an Líonra go dtí an 31 Nollaig 2027.

•Comhsheasmhacht le forálacha beartais atá sa réimse bheartais cheana

Agus Airteagal 149 CFAE mar bhunús dlí leis, tá an Líonra bunaithe chun cur leis an gcomhar idir na Ballstáit agus chun tacú le bearta na mBallstát i réimse na fostaíochta. Tá an Líonra ina chuid den chreat beartais fostaíochta, creat a bhfuil d’aidhm aige aghaidh a thabhairt ar thosaíochtaí agus athruithe nua sa mhargadh saothair. I gcomhréir le hAirteagal 148(4) den Chonradh, rinne an Chomhairle, le Cinneadh 2010/707/AE, treoirlínte a ghlacadh le haghaidh bheartais fostaíochta na mBallstát, agus tá na treoirlínte sin tugtha cothrom le dáta (Cinneadh (AE) 2018/1215 ón gComhairle an 16 Iúil 2018) agus coinnithe ar bun don bhliain 2019.

Mar aon leis na Treoirlínte Beartas Eacnamaíoch, tá treoraíocht sna Treoirlínte Fostaíochta do na Ballstáit maidir lena gcláir náisiúnta um athchóiriú a ullmhú agus maidir le hathchóiriú a chur chun feidhme. Cuirtear i dtábhacht i dtreoirlínte 7 gur cheart do na Ballstáit féachaint le seirbhísí poiblí fostaíochta níos éifeachtaí agus níos éifeachtúla a bhaint amach trína áirithiú go dtugtar tacaíocht shaincheaptha go tráthúil chun tacú le cuardaitheoirí poist, trí thacú leis an éileamh i margadh an tsaothair agus trí bhainistíocht bunaithe ar fheidhmíocht a chur chun feidhme. Tá na treoirlínte comhtháite ina mbonn leis na moltaí tírshonracha a dhíríonn an Chomhairle chuig na Ballstáit i bpróiseas an tSeimeastair Eorpaigh. Le blianta beaga anuas, bhí moltaí sonracha iontu faoi fheidhmiú agus inniúlacht na SPFanna agus faoi éifeachtacht na mbeartas gníomhach maidir leis an margadh saothair sna Ballstáit. Áirítear ar na moltaí sin níos mó seirbhísí pearsantaithe saincheaptha do dhaoine dífhostaithe, córas tomhaiste feidhmíochta níos cuimsithí, spriocdhíriú agus beartú tosaíochtaí níos fearr, agus comhordú níos fearr idir na húdaráis riaracháin lárnacha agus réigiúnacha.

Chomh maith leis sin, tá an tacaíocht ghníomhach don fhostaíocht ar cheann de thosaíochtaí Cholún Eorpach na gCeart Sóisialta (Prionsabal 4). Athneartaítear an tosaíocht a bhaineann le tacaíocht spriocdhírithe dóibh siúd a dteastaíonn cuidiú uathu chun an margadh saothair a rochtain, mar shampla, trí SPFanna. Sampla de sin is ea an bhéim níos mó atá á cur ar an ról atá ag SPFanna maidir le for-rochtain don phobal neamhghníomhach.

Tá sé d’aidhm ag an Líonra cur le cur chun feidhme na dtionscnamh beartais de chuid an Aontais i réimse na fostaíochta amhail Moladh ón gComhairle an 22 Aibreán 2013 maidir le Ráthaíocht don Aos Óg a bhunú agus Moladh ón gComhairle an 15 Feabhra 2016 maidir le daoine atá dífhostaithe go fadtéarmach a lánpháirtiú sa mhargadh saothair, réimse a bhfuil ról lárnach ag SPFanna inti. Thairis sin, ba cheart don Líonra tacú le cur chun feidhme na dtionscnamh sin de chuid an Aontais a bhfuil sé d’aidhm acu meaitseáil scileanna níos fearr agus obair chuibhiúil inbhuanaithe a bhaint amach, feabhas a chur ar shoghluaisteacht dheonach an lucht saothair, agus an taistriú ó shaol an oideachais agus na hoiliúna go dtí saol na hoibre.

Is i réimsí freagrachta na SPFanna atá gníomhaíochtaí an Líonra, agus comhlánaíonn na gníomhaíochtaí sin tionscnaimh atá déanta ag páirtithe leasmhara eile, agus cuireann siad le forfheidhmiú na niarrachtaí uile a dhéantar sa réimse bheartais sin. Léirítear an chomhlántacht sin sa mheastóireacht ar an Líonra agus léirítear freisin inti nach bhfuil tionscnaimh an Líonra curtha in ionad tionscnaimh eile.

Tá cuspóirí comhlántacha áirithe ag EURES, tairseach fostaíochta na hEorpa, agus ag an Líonra, cuspóirí a bhaineann le feabhsuithe ar fheidhmiú an mhargaidh saothair. Tá sé d’aidhm ag an Líonra comhar idir SPFanna a chothú chun feabhas a chur ar fheidhmíocht na SPFanna agus déanann an Líonra a chion chun tionscnaimh bheartais i réimse na fostaíochta a chur chun feidhme; bíonn EURES ag plé le folúntais agus iarratais a chur le chéile agus le seirbhísí soghluaisteachta a sholáthar d’fhonn saorghluaiseacht oibrithe agus comhtháthú breise ar mhargaí saothair a éascú.